Aanrandingsvideo: Tiener hoor oor borg‘n Skermskoot uit die video. Lindokuhle Dube, die 19-jarige leerder wat in hegtenis geneem is in verband met ŉ video waarin ŉ skoolseun ŉ meisie aanrand, het Maandag in die hof verskyn. Dube staan tereg op ŉ aanklag van aanranding met doel om ernstig te beseer. Hy het reeds in die Ntuzuma-landdroshof in KwaZulu-Natal verskyn. Lt.kol. Thulani Zwane, provinsiale polisiewoordvoerder, het aan Maroela Media gesê die saak is tot 14 September uitgestel vir nadere ondersoek. Dube is op borgtog van R1 400 vrygelaat. EWN berig die staat het nie die borgtogaansoek teengestaan nie aangesien hy geen vlugrisiko asook nie meer in dieselfde skool as die 16-jarige slagoffer is nie. Die hof het gehoor dat Dube, wat tans in gr. 10 is, ŉ onderonsie met die slagoffer se tweelingsussie gehad het voor ŉ eksamen en ná die eksamen glo die verkeerde sussie aangeval het. Maroela Media het vroeër berig die beweerde aanranding het in November by die Siyathuthuka Secondary School in Inanda, noord van Durban, plaasgevind. Die gewelddadige video wat op sosiale media versprei is, is deur die polisie en departement van onderwys met “afgryse en skok” ontvang. In die video kan ŉ mens sien die voorval is op ŉ skoolterrein afgeneem en wys hoe ŉ skoolseun ŉ skoolmeisie gewelddadig aanrand.